Съюз на българските журналисти - Управляващите се чудят готов ли е новият медиен закон
20.05.2020 /11:05 | Автор : Светослав Спасов/ Сега | Източник: Сега	 Големина на шрифт: a a Отпечатай:
Вежди Рашидов и Боил Банов отново се оказаха на противоположно мнение. Снимка: БГНЕС
Неистовото желание на част от управляващите да въведат колкото се може по-бързо нови ограничения и регулации за журналистите доведе до противоречие сред ръководни фактори в ГЕРБ готов ли е новият Закон за радиото и телевизията, чрез който тези ограничения ще се реализират. Дни, след като шефът на медийната комисия в парламента Вежди Рашидов тържествено обяви, че новият закон за медиите е факт и че проектът вече е в неговата комисия, думите му бяха опровергани от министъра на културата Боил Банов.
Любопитното е, че разясненията на Банов дойдоха след въпрос на самия Рашидов, зададен в рамките на парламентарния контрол. Въпреки че преди десетина дни депутатът от ГЕРБ обяви закона за готов, в същото време той попита Банов кога ще приключат дейността си двете работни групи под егидата на МК, създадени да пишат различни части от новия проектозакон. Както "Сега" писа, едната група бе създадена през март м.г. с цел да транспонира в българското законодателство новия вариант на европейската Директива за аудио-визуалните медийни услуги. Крайният срок да случи това е 20 септември т.г.
В отговора си Банов информира Рашидов, че заради епидемиологичната обстановка срокът за работа на първата група е удължен "до 15 дни след прекратяване на извънредното положение". След това проектът за нов медиен закон с транспонираната в него евродиректива трябва да бъде пратен за съгласуване в Съвета по европейските въпроси, да бъде подложен на обществено обсъждане и накрая да се разгледа от Министерски съвет, става ясно още от отговорите, пише Сега.